 1. Je Hugues, dict de Memeures, escuyer, filz Raou de Memeures, mort ça en arrières, chevalier, fais assavoir à tous ceulx que ores sont et qui sont à advenir que orront et verront ces présentes lettres, que je, sans force, sans barat, sans paour, ains de mon bon gré, pourveu de conseil et pour mon grand proffict évident, du loux et de l’assentement et de la volonté monseignor Estienne, seignor de Mont Sainct Jehan, chevalier, dou mi fiefs je congnois mouvoir toutes les choses dessoubs nommées. C’est assavoir le meix Belin, dict Gruart, le meix Raou, dict Flandine, le meix Huguenin, dict Machin de Lorme, le meix Huguenot, dict Lambert, le meix qui fust Odot, dict Belien, le meix qui fust dict Ousemon, dicte la Gruie, et le meix qui fut Costans, dict Dabore, avec toutes les appendises, les appartenences et tous les tenemens de tous les meix dessus nommés. Desquels meix, appendises, partinences et tenemens les devant dicts Belins, Raoux, Huguenins, Huguenot, Odes, Hosenon et Constans furent oncques en saisine et possession ou temps trespassé. Et lesquels meix, appendises, partenances et tenemens sont assis en la ville et en la paroisse de Villargoix. Toutes celles choses dessus nommées ay données, ouctroiées, quictées et délivrées à tousjours mais, en don, octroy quicté et délivré en héritaige perpétuel à Huguenin, Regnault, Girardot, Odot, Humbart, Estienne, Jehan, Pierre Marion et Marguerite freres, enffans Mathieu, le filz Parisot de Villargoix, Geliotte, sa femme, et à chacung d’eulx et à leurs hoirs et es hoirs de ung chacung et es hoirs de leurs hoirs, ainsi comme ilz adviendront et descendront de hoir en hoir à tousjours mais, por quarente solz de tournois, payans et rendans à moy et à mes hoirs chacun an au lendemain de Sainct Thomas, à Villargoix, desdiz enffans ou de l’ung d’eulx ou de leurs hoirs ou des hoirs de l’ung d’eulx, sauf et reservé à moy et à mes hoirs justice et seignorie, grande et petite, mes cens, mes coustumes de bled et de argent, mes tierces de terres tiercables et ma messerye et saufz à moi que les dictz enffans, ne leurs hoirs, ne leurs successeurs, ne les hoirs de l’ung d’iceulx ou le successeurs ne se peuvent croistre en ma terre ou sous moy ou sous mes hoirs se ce n’estoit pour ma volonté. Et pour ses ditz quarente solz de tournois payez et renderez à moy et à mes hoirs des ditz enffans ou de leurs hoirs ou de leurs successeurs, ainsi comme ilz viendront de hoir en hoir ou de l’ung d’iceulx, ou de ses hoirs ou de ses successeurs.  2. Je quicte et franchis et metz hors de toute mainmorte les devant dictz meix, les appendises, les appartenances, les tenemens de tous iceulx meix, saulves à moy et à mes hoirs les devant dictes choses, justice, seignorie, et généralement toutes coustumes, tierces et messerie. Et que je réserve les ungs d’iceulx, ne leurs hoirs, ne les hoirs de l’ung d’iceulx, ne leurs successeurs ne se peuvent croistre sous moy, ne sous mes hoirs, ainsi qu’il est dessus dict.  3. Et saufz à moy et à mes hoirs que ledict franc, ne leurs hoirs ne se peuvent plaindre de moy en aultre court que en la court Monseigneur de Mont Sainct Jehan, se je leur faisoye ou mes hoirs jusques à tant que Messeigneurs de Mont Sainct Jehan le fussent deffaillans de droit quant il auroit vehues ces lettres.  4. De rechef je quicte et franchis et metz fors de toute mainmorte les devant dictes personnes et leurs hoirs et les hoirs de leurs hoirs, ainsinques comme ilz viendront de hoir en hoir, et chacune d’icelles et leurs successeurs, de toutes tailles, de toutes corvées, de toutes mainmortes, de toutes servitutes quelzconquis elles soient et comment que elles soient appellées, et de toutes exemptions que sires terriens peuvent sur son homme.  5. Et ez devant dictes personnes ne à leurs hoirs, ne à leurs successeurs ou à l’une d’icelles, ou à ses hoirs ou à ses successeurs je ne, ni mon hoir, ny pouvons plus demander fors que les dictz quarente solz, pour raison de famine, de voyaige d’oultre mer, par acquestz, par enffans mariez ne par aultre raison quel que elle soit, sauf advenoit il que elles ou leurs hoirs fassent plusieurs mangiers, se ne soient elles tenues que es ditz quarente solz de tournois chacune à sa partie desdictz quarente solz.  6. De rechef je leur donne et octroye que toutes esmendes et tout forfaict seront jugés es uz et es coustumes de Saulieu.  7. Après leur donne et octroie telle franchise à tous ensemble et à leurs hoirs et à chacun d’iceulx et à ses hoirs et à leurs successeurs que ilz ayent uz et usaige telz comme mes hommes de Villargois taillables ont et ont eu ça en arrieres en toutes pastures en bois et en aultres choses sur moy, et que je ne my hoir ne puissent tiercer en notre dite chatellenie toutes les terres tierceables dessus dictes par la coustume de Bourgongne.  8. Ade certes, je et my hoir summes tenuz de délivrer à nostre [povoir] les devant dictes personnes ou leurs hoirs et leurs successeurs, se elles ou leurs hoirs, ou l’une d’elle ou son hoir estient pris en rege par mon debte ou par le debte de mes hoirs.  9. Et toutes ces choses dessus dictes de une et chascune par soy tous les articles dessus nommés et ung chacung par soy comme ils sont divisés; je prometz par moy et par mes hoirs, tenir et garder perpétuellement et mesmement toutes les choses qui appartiennent es franchises dessus dictes, par mon serment donné corporellement sur Sainctes Evangilles par moy et par mes hoirs et que je, les convenances dessus dictes, ne les franchises, ne les articles par le dict serment ne corrumpray ne essayrai à corrumpre, ne consentiray par moy ne par aultruy, par parolle ne par faict, ne par aulcune manière, quelle qu’elle soit. Ains les devant dictes choses données, la devant dicte franchise et les articles, je, par le devant dict serment, garantiray et deffendray vers et contre toutes gens, en jugement et dehors. Et quant à toutes ces choses dessus dictes et une chascune par soy, tenir et garder, sans corrumpre; je, par le devant dict serment, oblige ausdictes personnes et à leurs hoirs et à chacune, et à ses hoirs et à leurs successeurs, moy et mes hoirs et mes successeurs et tous mes biens et les biens de mes hoirs, meubles et non meubles quelx qu’ilz soient et en quelque lieu qu’ilz soient. Et quant à toutes ces choses dessus nommées et une chacune par soy, tenir et garder, je, par mon serment devant donné corporellement sur Sainctes Evvangilles, mesmement à la juridiction de la Court noble homme Estienne de Mont Sainct Jehan dou qui fied toutes les choses dessus nommées meuvent. Et toutes ces choses dessus faictes et divisées; je, de certaine science renunce ayde de droict de canon et de loix, à tous privileges de croix prise et à prendre, à exception de borde, de circonvention, de lésion, de déception, à toutes coustumes d’ung chacung païs et d’une chacune ville, généralement et espécialement à tous establissemens de ung chacung lieu et de ung chacung païs, au droict qui dit que généralle renonciation ne vault; à toutes barres, à toutes raisons, à toutes allégations, à toutes feinctes, à toutes exceptions de faict et de droict, que pourroient estre dictes ou obiciées contre la teneur de ces lettres en tout ou partie et par lesquelles ces présentes lettres fussent anéanties en tout ou partie. Especiallement je renunce ad ce que je ne puisse demander aultre Court que celuy que ay dessus nommée quant à garder toutes ces choses. Et en tesmoignaige de toutes ces choses dessus dictes et escriptes et en perdurable mémoire; je, Huguenins devant dict, ay prié et requis le devant dict homme noble Estienne, seigneur de Mont Sainct Jehan, chevalier, monseignor, que il en ces présentes lettres mecte son seaul avec le mien, et il à ma prière et ma requeste ly a mis. Et nous Estienne, sire de Mont Sainct Jehan, chevalier, faisons assavoir à tous ceux qui verront et [orront] ces présentes lettres que nous, toutes les convenances dessus dictes et escriptes, les articles et la franchise avons fermes, estables et aggréables, et les confermons et les louons, pourveu que les choses ne..... Et promectons en bonne foi que nous, par nous ne par aultruy, ne viendrons au contraire ne essayerons à venir, sauf tant seulement à nous que si lesdictz Huguenins de Memeures ou sy hoir ne facent leur debvoir vers nous ou vers noz hoirs des choses dessus dictes et des aultres choses que il tient de nous à Villargoix, nous tornerions à nostre demoine les dictz quarente solz et les aultres rentes dessus nommées et garderient les convenances et la franchise dessus dictes aus dictes personnes et à leurs hoirs et ou tesmoignage de ces choses dessus dictes et escriptes, que nous avons confirmées et louées. Et en tesmoignaige dou faict dudict Huguenin, pour ce que il nous en a prié et requis, nous avons mis nostre scel à ces présentes lettres avec le scel dudit Huguenin. Ce fut faict et donné en l’an de grâce mil deux cens soixante dix neuf, ou mois de aost.